Príloha č. 1

Charakteristika stanovíšť pre jednotlivé dreviny vhodné na zakladanie energetických porastov:

Šľachtené topole
V dôsledku veľkoplošných melioračných zásahov, reguláciou vodných tokov a výstavbou vodných nádrží na nížinách sa značne narušili hydrologické pomery mimo inundácie riek na dolnom toku. Ide o skupinu lesných typov Ulmeto-Fraxineto carpinetum bez kontaktu s podzemnou vodou počas vegetačného obdobia. 

Domáce topole
Naplaveniny riek na dolnom strednom toku vzdialenejšie od koryta, krátku dobu, resp. bez kontaktu s podzemnou vodou. Pôdy sú značne heterogénne, striedajú sa piesčité s nepatrným obsahom ílovitých frakcií, cez hlinité až po ťažké ílovité pôdy. Rozhodujúcu úlohu zohráva retenčná schopnosť pôd.
Pri topoľoch sa konkrétne jedná o územia v inundačnom území riek (Dunaj, Malý Dunaj, dolný tok Váhu, stredný a dolný tok Hrona, Ipľa, dolný tok východoslovenských riek) mimo záplavového územia, kde sa zaregistroval presun od vlhších typologických jednotiek k suchším.

Vŕby
Ide o dlhodobo zaplavované, podmáčané pôdy so značnou horizontálnou a vertikálnou dynamikou od nížin až do podhorských oblastí. Významnú úlohu zohrávajú stanovištia so stagnujúcou povrchovou vodou na málo, resp. nepriepustných podložiach. Konkrétne ide najmä o hospodárske porasty od nížin po podhorské oblasti na naplaveninách riek.

Osika
Hlinité, piesočnatohlinité, štrkovohlinité pôdy s fyziologickou hĺbkou nad 60 cm, nepresýchavé, s dostatočným množstvom disponibilnej  vody na transpiráciu. Optimum pestovania od 400 do 650 m n.m. Expozícia a geologické podložie nezohráva podstatnú úlohu, keďže ide o drevinu so širokou ekologickou amplitúdou Z autochtónnych drevín najlepšie znáša kyslé pôdy a svojím  opadom zlepšuje pôdne prostredie. Expozícia nezohráva významnú úlohu. Výsadbu navrhujeme vo forme skupín a porastných plášťov  v oblastiach so silnou emisnou záťažou (Kysuce, Orava).    

Agát biely 
Suché a veľmi suché stanovištia (plytké spraše a andezity, andezitové pieskovce, piesčité a štrkové pôdy) najmä v oblasti Šiah, Veľkého Krtíša,  Lučenca, R. Soboty a Trebišova.